**Decembre**

*George Bacovia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te uită cum ninge decembre...

Spre geamuri, iubito, privește -

Mai spune s-aducă jăratec

Și focul s-aud cum trosnește.

Și mână fotoliul spre sobă,

La horn să ascult vijelia,

Sau zilele mele - totuna -

Aș vrea să le-nvăț simfonia.

Mai spune s-aducă și ceaiul,

Și vino și tu mai aproape, -

Citește-mi ceva de la poluri,

Și ningă... zăpada ne-ngroape.

Ce cald e aicea la tine,

Și toate din casă mi-s sfinte, -

Te uită cum ninge decembre...

Nu râde... citește nainte.

E ziuă și ce întuneric...

Mai spune s-aducă și lampa -

Te uită, zăpada-i cât gardul,

Și-a prins promoroacă și clampa.

Eu nu mă mai duc azi acasă...

Potop e-napoi și nainte,

Te uită cum ninge decembre...

Nu râde... citește nainte.